Svi autobusi koji su prethodnih dana prevozili izbeglice iz Preševa ka granici Mađarske i Srbije od pre nekoliko sati preusmeravaju se na Šid i granicu s Hrvatskom, javlja reporter "Blica" sa lica mesta.

Jedan od autobusa kod Preševa za prevoz migranata do Hrvatske preko Šida

Prvih pet autobusa sa izbeglicama iz Preševa krenulo je ka Šidu oko 20 sati.

Kako naš reporter javlja, u autobusima ima državljana Sirije, Senegala, Avganistana, Somalije.

Svi oni su formulare koje popunjavaju tražioci azila predali vozačima.

Među njima ima mnogo dece koja spavaju i na podu autobusa.

Na stanici u Preševu danas je bilo 20 autobusa koji su spremni da krenu, a na njima piše "Šid" i "Hrvatska".

Desetina autobusa spremne su za polazak ka Hrvatskoj

Kako javljaju naši reporteri koji su ušli u jedan od autobusa ka Šidu, vozači pričaju da se neće zaustavljati sve dok migrante ne prevezu do granice s Hrvatskom.

Na stranici je objavljeno nekoliko mapa na kojima se prikazuju alternativni pravci koji se preporučuju izbeglicama, a jedna od ruta vodi i preko Hrvatske, preciznije preko Slavonije, prenosi Televizija N1 Hrvatska.

Na grčko-makedonskoj granici, s makedonske strane, volonteri su izbeglicama počeli da dele letke na kojima se nalaze te karte i usmeravaju ih prema navedenim alternativnim pravcima, kako ne bi krenuli put Mađarske i "zapeli" na tamošnjoj granici koju čuvaju teško naoružani policajci, koju nadleću helikopteri i gde su već počela prva privođenja.

Mađarska od ponoći primenjuje izmenjeni zakon o granici prema kome je za ilegalni prelaz predvidjena zatvorska kazna od tri godine.

Sama granica je i fizički zatvorena nakon što je, nakon izgradnje ograde, zatvoren poslednji prolaz koji su izbeglice koristile, a to je pruga Subotica - Segedin, na koju je jučer u popodnevnim satima postavljen vagon s bodljikavom žicom.